Onwettige myners dood aangetref in JHBArgieffoto Die liggame van twee onwettige myners is Maandag in ŉ ou myn in Primrose naby Germiston, Gauteng, opgespoor. “ŉ Derde liggaam is vermoedelik steeds sowat 600m ondergronds in ŉ ongebruikte myn,” het lt.kol. Lungelo Dlamini, woordvoerder van die polisie, gesê. “Nooddienste het die mynreddingspan ontbied om die derde liggaam op te spoor.” Die reddingspoging sal na verwagting Dinsdag gedoen word. “Twee lyke is deur ander onwettige myners bogronds gebring. Dié myners is tans in aanhouding.” ŉ Man, wat aanvoer dat hy onwettig gemyn het, beweer hy en ŉ groep myners is deur onbekende mense aangeval. Verskeie skote is glo tydens die aanval gevuur. Drie van sy vriende is dood en hy is in die agterstewe geskiet. “Hulle mynstof, selfone, kos, primusstofies en potte is glo gesteel. Ná die aanvallers weg is, het hy uit die skag gekom en die saak by die polisie aangemeld,” het Dlamini verduidelik. “Agtien van die mans, wat vermoedelik Zimbabwiërs is, is in hegtenis geneem en sal van betreding, onwettige immigrasie, en moontlik onwettige mynaktiwiteite aangekla word, aangesien hulle met sakke vol mynstof aangetref is.”